File:Bispedømmet Pensacola-Tallahassee i Florida
Cathedral of the Sacred Heart, Pensacola
Bispedømmet Corpus Christi i\_Texas
Corpus Christi Cathedral på Upper Broadway i Corpus Christi
**René Henry Gracida** (født 9. juni 1923 i New Orleans i Louisiana i USA) er en amerikansk katolsk prelat og katolsk biskop med virke i tre bispedømmer, til sist som biskop av bispedømmet Corpus Christi i Texas (1983–1997). Han var tidligere biskop av bispedømmet Pensacola-Tallahassee i Florida (1975–1983) og hjelpebiskop i erkebispedømmet Miami (1971–1975).

Liv og virke
------------

### Bakgrunn

René Henry Gracida var det nesteldste barnet til Enrique J. Gracida Carrizosa, en meksikansk arkitekt og ingeniør og hans hustru Mathilde Derbes, en femte generasjons fransk-amerikansk *cajun*. Hans grandonkel var generalvikar i et bispedømme i Mexico. Som tenåring var René Gracida fascinert av jesuittmartyrene som ble fremstilt i James Fenimore Coopers roman *The Last of the Mohicans*.

Under andre verdenskrig fløy Gracida 32 flytokt i US Army Air Corps, først som haleskytter, deretter flyingeniør, i 303. Hell's Angels. Etter krigen begynte han ved University of Houston, der han tok en bachelorgrad i arkitektur. Etter endt utdanning arbeidet som arkitekt i flere år.

### Katolsk prelat

#### Benediktiner

I 1951 gikk Gracida inn i benediktinerordenen i *Saint Vincent Archabbey* i Latrobe i Pennsylvania. Dette opprørte faren hans, som mislikte det katolske presteskapet. Da han skulle velge et klosternavn, som alle må ved inngangen til prestegjerning i Den katolske kirke, valgte Gracida å ta navn etter *René Goupil*, en fransk jesuitt og lekmisjonær. Gracida avla de innledende klosterløftene i 1953 og høytidelige løfter i 1956. Han ble ordinert til diakon i 1958. I denne perioden gikk Gracida på St. Vincent College og St. Vincent Seminary i Latrobe. Ved St. Vincent Seminary tok han en Masters of Divinity-grad.

#### Prest

Gracida ble presteviet for benediktinerne den 23. mai 1959. I 1961, etter en strid om planene for en ny residens for ordenen, fortalte erkeabbeden Gracida at han ikke lenger var velkommen i ordenen. Samme år ble han inkardinert, eller overført, fra benediktinerordenen til erkebispedømmet Miami.

#### Hjelpebiskop i Miami

Den 6. desember 1971 ble Gracida utnevnt av pave Paul VI til hjelpebiskop i erkebispedømmet Miami og titulærbiskop av *Masuccaba*. Gracida ble bispeviet 25. januar 1972 av kardinal John Dearden av Detroit i Michigan, med erkebiskop Coleman Carroll av Miami, og biskop Paul Tanner av Saint Augustine i Florida som medkonsekratorer.

#### Biskop av Pensacola-Tallahassee

Pave Paul VI utnevnte Gracida til den første biskopen av det nye bispedømmet Pensacola-Tallahassee nordvest i Florida den 1. oktober 1975; han ble innsatt i embetet den 6. november 1975. I 1978 mottok han ærestittelen *Doctor of Laws*-grad (honoris causa) fra *St. Leo College* i St. Leo i Florida.

#### Biskop av Corpus Christi

Den 19. mai 1983 utnevnte pave Johannes Paul II Gracida til biskop av bispedømmet Corpus Christi. Han ble innsatt i embetet den 11. juli 1983. I januar 1989 oppfordret biskop Gracida til boikott av alle Pepsi-Cola-produkter på grunn av en av selskapets reklamekampanjer, som benyttet en video av pop-artisten Madonna som Gracida og andre religiøse ledere betraktet som blasfemisk. Pepsi trakk til slutt annonsene og kansellerte kontrakten med Madonna. I juni 1990 ekskommuniserte Gracida to sognebarn i bispedømmet med henvisning til kanonisk rett, fordi de ytet lovlige aborttjenester til kvinner.

#### Biskop *emeritus*

Da Gracida nådde den vanlige pensjonsalder på 75 år for biskoper, søkte han om å få fratre embetet. Pave Johannes Paul II innvilget søknaden den 1. april 1997.

Den 25. september 2017 la ut Gracida et innlegg på bloggen sin og signerte offentlig en *Filial Correction* av pave Frans, som den første biskop som undertegnet dokumentet. Den 13. juni 2018 godkjente den amerikanske konferansen for katolske biskoper en resolusjon som fordømte Trump-administrasjonens immigrasjonspolitikk. Biskop Edward Weisenburger fra bispedømmet Tucson foreslo kanoniske straffer, som kunne inkludere ekskommunikasjon, for føderale tjenestemenn som skilte barn fra familier til papirløse innvandrere. I et intervju fra 2018 avviste Gracida tanken om å ekskommunisere disse tjenestemennene: *«Det er skandaløst av biskopen å si dette! De skrev ikke loven, men håndhever den...det er absurd og det er idiotisk».*

Episkopalgenealogi
------------------

Hans episkopalgenealogi er:

* Kardinal Scipione Rebiba (1504-1577)
* Kardinal Giulio Antonio Santori (1532-1602) \* bispeviet 1566
* Kardinal Girolamo Bernerio (1540-1611) \*1586
* Erkebiskop Galeazzo Sanvitale (1566-1622) \*1604
* Kardinal Ludovico Ludovisi (1595-1632) \*1621
* Kardinal Luigi Caetani (1595-1642) \*1622
* Kardinal Ulderico Carpegna (1595-1679) \*1630
* Kardinal Paluzzo Paluzzi Altieri degli Albertoni (1623-1698) \*1666
* Pave Benedikt XIII (1649-1730) \*1675
* Pave Benedikt XIV (1675-1758) \*1724
* Pave Klemens XIII (1693-1769) \*1743
* Kardinal Marcantonio Colonna (1724-1793) \*1762
* Kardinal Hyacinthe-Sigismond Gerdil (1718-1802) \*1777
* Kardinal Giulio Maria della Somaglia (1744-1830) \*1788
* Kardinal Carlo Odescalchi (1785-1841) \*1823
* Kardinal Costantino Patrizi Naro (1798-1876) \*1828
* Kardinal Lucido Maria Parocchi (1833-1903) \*1871
* Pave Pius X (1835-1914) \*1884
* Kardinal Gaetano de Lai (1853–1928) \*1911
* Kardinal Raffaele Carlo Rossi (1876–1948) \*1920
* Kardinal Amleto Giovanni Cicognani (1883–1973) \*1933
* Kardinal John Francis Dearden (1907–1988) \*1948
* Biskop  *René Henry Gracida* (1923–) \*1972

Referanser
----------

1. 1 2 3  Jim Graves (11. januar 2016). «Airman, Monk, Priest, Bishop: An interview with Bp. Rene Henry Gracida». Ignatius Press|The Catholic World Report.
2. 1 2  «Bishop René Henry Gracida». *www.catholic-hierarchy.org*. Besøkt 20. januar 2022.
3. ↑  «Colorful rites mark ordination of Bp. Gracida» (PDF). XIII (47). 28. januar 1972: 3A–8A. Arkivert fra originalen (PDF) 13. august 2016. Besøkt 20. mars 2022.
4. ↑  Jim Graves (26. august 2015). «A Bishop's Job Is Hardly Ordinary». *National Catholic Register*.
5. ↑  «Bishop René Henry Gracida». *www.catholic-hierarchy.org*. Besøkt 20. januar 2022.
6. ↑  Belkin, Lisa; Times, Special To the New York (7. juli 1990). «In Texas City, Newcomer Brings Abortion Turmoil». *The New York Times* **(engelsk)**. ISSN 0362-4331.
7. ↑  Charles Collins (26. september 2017). «Retired Texas bishop signs "filial correction" of Pope Francis». Crux. Arkivert fra originalen 14. februar 2019. Besøkt 20. mars 2022.
8. ↑  «Catholic bishops rebuke Trump’s asylum changes, suggest ‘canonical penalties’». *Religion News Service* **(engelsk)**. 13. juni 2018. Besøkt 20. januar 2022.
9. ↑  Deal Hudson (20. juni 2018). «Bishop Gracida Calls Excommunication Over Immigration Policy "Scandalous"». *The Christian Review*.
10. ↑  www.catholic-hierarchy.org gracida, lest 20. mars 2022

|  |  |
| --- | --- |
| Oppslagsverk/autoritetsdata | Catholic-Hierarchy
 |